A BIZOTTSÁG HATÁROZATA
(2008. július 29.)
a 2006/805/EK határozatnak a határozat mellékletében felsorolt bizonyos tagállami területek tekintetében történő módosításáról és a határozat alkalmazásának kiterjesztéséről
(az értesítés a C(2008) 3964. számú dokumentummal történt)
(EGT-vonatkozású szöveg)
(2008/631/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
tekintettel az egyes élő állatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére,
mivel:
(1)
Az egyes tagállamokban a klasszikus sertéspestisre vonatkozó járványvédelmi intézkedésekről szóló, 2006. november 24-i 2006/805/EK bizottsági határozatot (3) annak következtében fogadták el, hogy egyes tagállamokban kitört a klasszikus sertéspestis. Az említett határozat bizonyos járványvédelmi intézkedéseket állapít meg az érintett tagállamokat érintő klasszikus sertéspestis tekintetében.
(2)
A 2006/805/EK határozatot 2008. július 31-ig kell alkalmazni. A Bulgária, Németország, Franciaország, Magyarország és Szlovákia egyes területein a klasszikus sertéspestis okozta járványügyi helyzetre való tekintettel indokolt az említett rendelet alkalmazási időszakának 2009. július 31-ig történő meghosszabbítása.
(3)
Bulgária tájékoztatta a Bizottságot az országa területén a vaddisznók és a gazdaságban tartott sertések állományaiban előforduló klasszikus sertéspestis alakulásáról. Ezen információk szerint Bulgáriában a járványügyi helyzet a vaddisznóállomány tekintetében jelentős mértékben javult. Ezenkívül a klasszikus sertéspestis a gazdaságban tartott sertések állományaiban már nem endémiás jellegű. Bulgária arról is tájékoztatta a Bizottságot, hogy kiegészítő intézkedéseket léptetett életbe a klasszikus sertéspestis vírusfertőzés jelenlétének a kereskedelmi tevékenységet folytató mezőgazdasági üzemekben tartott, és levágásra elszállított sertéseknél történő kizárására. A friss sertéshús, az előkészített sertéshúsok és a sertéshúsból készült húskészítmények Bulgáriából valamely más tagállamba való szállításának a 2006/805/EK határozatban előírt tilalma ezért már nem alkalmazandó.
(4)
Bulgáriában a járványügyi helyzet a vaddisznóállomány tekintetében ugyan javult, a klasszikus sertéspestis kitörésének kockázata az országban azonban továbbra is fennáll. Ezért az élő sertések valamely más tagállamba történő szállításának tilalmát Bulgária egész területére vonatkozóan továbbra is alkalmazni kell. Ennek megfelelően az ország egész területét fel kell venni a 2006/805/EK határozat mellékletének II. részébe.
(5)
Magyarország és Szlovákia szintén tájékoztatták a Bizottságot az országuk területén a vaddisznóállományban előforduló klasszikus sertéspestis alakulásáról. A rendelkezésre álló járványügyi információk tükrében mindkét tagállamban ki kell terjeszteni azon területek nagyságát, amelyeken a klasszikus sertéspestis ellenőrzésére vonatkozó intézkedéseket alkalmaznak; a kiterjesztés Magyarországon Heves megye és Borsod-Abaúj-Zemplén megye egyes területeire, Szlovákiában pedig Rimaszombat (Rimavská Sobota), Érsekújvár (Nové Zámky), Léva (Levice) és Komárom (Komárno) egész körzetére vonatkozik. A 2006/805/EK határozatot ezért ennek megfelelően módosítani kell.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/805/EK határozat az alábbiak szerint módosul:
1.
A 14. cikkben a „2008. július 31-ig” időpont helyébe a „2009. július 31-ig” időpont lép.
2.
A melléklet II. és III. része helyébe e határozat mellékletének szövege lép.
2. cikk
Ennek a határozatnak a tagállamok a címzettjei.
Kelt Brüsszelben, 2008. július 29-én.